
    Marte Frimand-Anda


    Føkk lykke


    Fra mammabloggen Casa Kaos

  


  
     Om forfatteren:

    MARTE FRIMAND-ANDA bor på Raufoss sammen med mann og to barn. Hun skriver bloggen Casa Kaos, og ble kåret til årets mammablogger 2014. I mars 2015 ga hun ut barnebok på app Jeg vil ikke være prinsesse. Marte jobber i tillegg som frilansjournalist. Hun er ofte i mediene og har mange meninger om barn og foreldrerollen. Marte holder også foredrag innen ulike emner, blant annet om foreldrerollen, om å være god nok uten å være perfekt, og om hvordan skrive en knallbra blogg.

  


  
     Om boken:


    «Sjur og jeg har tilbrakt mange kvelder foran peisen med kakao og te mens vi har diskutert barneoppdragelse. Og det fine er at vi er helt enige. Vi syns for eksempel begge det er kjempeviktig at barna lærer bordskikk. De skal sitte pent på plassene sine, spise med bestikk og ikke gå fra bordet før alle er ferdig. Vi er også helt enige om viktigheten ved å være konsekvent. Nei betyr nei, ingen utestemme inne, ikke lov å hoppe i sofaen og iPad er ingen barnevakt.


    Tre år senere ligger jeg på alle fire under middagsbordet og plukker opp gulrøtter etter middagens gulrotkrig. Treåringen løper rundt og blåser i 17.mai-trompeten sin. Lillesøster spiller på iPaden.»


    Det er tøft å være foreldre. Vi skal oppdra barna våre pedagogisk riktig, organisere, underholde, beskytte og sørge for at de alltid er lykkelige. Vi streber etter å gi de små prinsene og prinsessene minner om en lykkelig barndom. En barndom full av kvalitetstid, uten skrubbsår og ubehag. Vi setter skyhøye krav til oss selv. Vi skal ha perfekte hjem, flotte mam-makropper og være nyforelsket i partneren. Og alt skal dokumenteres på Facebook. Og på Facebook er alle lykkelige.


    Men hvordan er det å vokse opp i en perfekt og lykkelig verden? Og hva skjer egentlig hvis vi sier føkk lykke?

     Kapittel 1


    Love my life


    Facebook: 28. november 2009, på Stavanger Universitetssykehus: Ganske så fin  Jeg er verdens lykkeligste mamma.


    Mamma? Jeg? Hvordan skal dette gå? Hjelp!


    Facebook 1. desember 2009: Tusen takk for alle hilsninger og gratulasjoner. Og for dere som lurer: Lillemann kom lørdag kveld kl. 19.07. 3580 tung og 49 lang.


    Og nå er vi overlatt helt til oss selv. Helt alene i huset vårt. Bare Sjur, Lillemann og jeg. Jeg tror jeg gjør alt helt feil. Jeg vet jo knapt fram og bak på en bleie. Dette kan umulig gå bra. 


    Facebook 3. desember 2009: Gleder meg til julebord i kveld. Formen er heldigvis på topp.


    Vel, på topp og på topp. Er vel egentlig litt sliten. Når jeg tenker meg om er jeg egentlig dødssliten. Men gjett om jeg fikk mange kommentarer på Facebook om hvor sprek jeg var som dro på julebord uten barn fem dager etter fødselen. Jeg hadde jo bestemt meg for at jeg ikke skulle forandre meg selv om jeg fikk barn. Livet fortsetter som før. Det blir hva man gjør det til. 


    Facebook 16. desember 2009: Julelunsj med gode kolleger. Topp stemning!


    Kremt, topp stemning var det vel ikke akkurat. Lillemann skrek under hele lunsjen, jeg er utslitt og har ingen klær å ha på meg siden jeg fortsatt ikke har gått ned en eneste av de 25 kiloene jeg la på meg under graviditeten. Enda det er to og en halv uke siden fødselen. Jeg skjønner ingen ting. 


    Facebook 21. desember 2009: Julegrøt hos oss med verdens hyggeligste naboer. Koselig J


    Lillemann gråter døgnet rundt. Jeg får ikke sove mer enn maks en halv time sammenhengende. Jeg er utslitt. Er det virkelig sånn det skal være å bli mamma? Hva skjedde med babylykke og morslykke? Men hey, grøtbilder ga skikkelig koselig julestemning på Facebook, da. 


    Facebook 24. desember 2009: God jul, alle sammen! Lillemann koser seg foran peisen.


    Ja, han ligger og sover foran peisen akkurat nå. Men han har grått stort sett hele dagen. Og jeg har stressa rundt med den siste julehandelen, matlaging, pynting og vasking av hus og pakking av gaver. Ikke kommer jeg inn i den forbanna julekjolen min heller. Den jeg kjøpte tidligere i høst, etter å ha regnet ut hva kjolestørrelsen min ville være til jul. Kanskje litt dumt å invitere hele slekta på julefeiring hjemme hos oss i år, siden vi nettopp har blitt foreldre. Blir litt ekstra jobb. Men så er det jo noe som heter at det blir hva man gjør det til. En positiv innstilling er halve jobben. God jul!


    Facebook 27. desember 2009: Har verdens beste kjæreste <3


    NOT! Har kranglet i hele dag. Er så forbanna på Sjur fordi han slipper å stå opp hver time hele natta for å amme. Og fordi han kan gå på do uten en baby på puppen, spise middagen sin uten melkespreng og lese avisa uten å bli avbrutt av en sulten baby. Drittmann. 


    Facebook 31. desember 2009: Godt nytt år alle sammen! Dette har jammen vært et supert år!


    Ja, helt fram til jeg ble mamma for en måned siden. Men nå begynner et nytt år med nye muligheter. I 2010 skal jeg gå ned 25 kilo, gifte meg, slutte å stresse og bli en bedre mamma.


    Facebook 9. januar 2010: Barseltiden er over. Endelig kan jeg trene igjen! Jippiiiii!


    Yey! Nå er det full pinne i et halvt år fram mot bryllupet. De som påstår at graviditetskiloene bare renner av når man ammer, kan forresten gå og ta seg ei bolle. Jeg har ammet og ammet og ammet denne glupske ungen min så puppene nesten detter av. Men jeg har ikke mistet en kilo, ikke en centimeter rundt magen. Men nå, nå er det full pinne framover. Bye bye, graviditetskilo. PS: Nyttårsforsettet om å slutte å stresse og bli en bedre mamma er allerede en saga blott. 


    Facebook 11. januar 2010: Første dag på jobb igjen. Herlig!


    Gjett om jeg gleder meg til å jobbe igjen, etter seks uker mammaperm. Jeg elsker jobben min. Dessuten kan jeg ikke være borte fra den så lenge. Er jo super-business-woman. Gründer. Sa opp min faste jobb som journalist i Rogalands Avis og startet eget firma som frilansjournalist en måned før jeg ble gravid. Sjur tar gradert pappaperm to dager i uka, mens jeg er på jobb. Det handler om å skape sin egen framtid. Man er jo sin egen lykkes smed. 


    Jeg blir sikkert i bedre humør og får mer energi også, bare jeg kommer meg ut i jobb igjen og får bruke hodet på noe annet enn amming og bæsjebleier.


    Facebook 12. januar 2010: Koselig å spise lunsj med de søte barseljentene J


    Det er viktig å holde kontakten med andre nybakte mødre. Har deltatt på alt av barseltreff, terminklubber, BIM- (Barn i magen) og BUM-treff (Barn utafor magen). Får ikke pratet så mye med de andre, da, siden Lillemann gråter hele tiden. Men det er viktig ikke å gro fast hjemme. Viktig å komme seg ut. Det sier de på helsestasjonen. Og jeg er helt enig. Selv om jeg er helt utslitt når jeg kommer hjem. 


    Egentlig er jeg utslitt hele tiden. Og jeg hater å jobbe. Blir bare mer sliten av det. Null energi og lykke her i gården. Føkk!


    Facebook 14. januar 2010: Huff da. Fikk fartsbot i dag L Travel businessmamma J


    Uff, det er umulig å rekke over alt! Hadde en jobbavtale klokka to. Men måtte møte Sjur og Lillemann i byen først for å amme. Og han brukte så lang tid i dag! Kom for sent til avtalen. Klokka 15 skulle jeg på spinning og klokka 16 hadde vi time hos kiropraktoren med Lillemann. Måtte rushe gjennom Stavanger for å rekke det. Nå må vel denne kolikken gi seg snart. Nå har vi prøvd ALT! Men han gråter døgnet rundt fortsatt. Det gjør forresten jeg og. Jeg er så sliten og stressa. Og lei meg. Jeg er lei meg hele tiden. Men nå skal jeg på styrketrening. Skal jo gifte meg om knappe seks måneder. Love my life!


    Facebook 16. januar 2010: Tar meg en fest i dag (den første på ett år) og feirer at Sjur er 40 år. Førti, fin og fortsatt full av faen. Rock on!


    Hurra for den fine samboeren min. (Som jeg krangler med hver eneste dag. Arg, han kan være så dust!) Nå skal han feires. Huset er fullt. Vi har fått barnevakt. Jeg pumper, og tar meg et glass vin. Men jeg blir bare trøtt og kvalm. Vil egentlig bare legge meg, men det kan jeg da ikke gjøre! Vi har jo jobbet så mye og lenge med denne festen. Puppene er vonde og såre. Jeg hater den forbanna brystpumpen. Sendte den rett i veggen på soverommet i sted. Men hurra for Sjur! Og smil på Facebook. 


    Facebook 31. januar 2010: Vender snuten mot Spania og blir der en måned. Farvel snø og kulde.


    For i Spania er jeg helt sikker på at alle problemene våre bokstavelig talt kommer til å forsvinne som dugg for solen. Jeg skal trene masse (har fortsatt ikke gått ned en eneste kilo enda jeg trener fem dager i uken), Sjur og jeg skal jobbe med forholdet vårt (drikke vin på takterrassen mens vi ser hverandre inn i øynene og snakker om følelser), vi skal stresse ned og jeg skal finne mammalykken i ro og mak under sol og palmeblader. 


    Facebook 12. februar 2010: Kaster meg over Knausgårds første kamp!


    Får ikke med meg noe av det jeg leser. Men alle andre leser den, så jeg må jo nesten henge med. Elsker jo å lese. Og jeg er jo akkurat den samme som jeg var før jeg fikk barn. Har ikke forandret meg noe. 


    Facebook 14. februar 2010: Mmm. Hummer og sjampanje. Happy Valentine! Elsker deg, Sjur!


    Føkk you, Sjur. Blir så forbanna når du ikke skyller tallerkenen din før du setter den i oppvaskmaskinen. Og når du lar pålegget stå igjen utover hele kjøkkenbenken etter at du har smurt deg en brødskive. For at du puster høyt gjennom nesa når vi ser på tv og lager så forbanna høye lyder når du spiser. Må du ta så store biter? Fader, jeg drømmer om å stappe en hel hummer ned i halsen din og tømme sjampanjen over hodet ditt. 


    Facebook 24. februar 2010: Fra 20 plussgrader til 20 minus. Hjemme igjen etter en fantastisk måned i Spania.


    Fantastisk og fantastisk. Jeg veier fortsatt like mye, er fortsatt helt utslitt, krangler like mye med Sjur (minst), stresser hele tiden, er ikke ferdig med første Min kamp-boka engang og er fortsatt en dårlig mor. 


    Facebook 25. februar 2010: Hurra for meg! Nå skal det feires.


    Blir 34 år i dag. Sovnet under kjøkkenbordet til mamma da jeg krabbet under for å plukke opp noen matrester etter middagen. Avlyste feiringen. Gikk og la meg. (Og ble vekket etter tjue minutter av en gutt som gråt og var sulten.)


    Facebook 28. mai 2010: Da har jeg sendt min framtidige ektemann av gårde på utdrikningslag. Ha, ha, gjett om han ble lurt. J


    Jeg har gruet meg til denne helgen. Jeg har gruet meg i flere måneder. Jeg skal være alene med babyen mens Sjur er på utdrikningslag. Vi satt ute på en restaurant og spiste, da kompisene stormet inn og tok ham med seg. Jeg smilte og lo da jeg så det forundrede ansiktet hans. Men så kom stillheten. Og redselen. Hvordan skal jeg klare å være alene en hel helg med babyen? Jeg er livredd. 


    Facebook 3. juli 2010. Ny status: Giftet seg med Sjur Frimand-Anda


    Dette skulle være den lykkeligste dagen i mitt liv. (Nest etter å bli mamma. Eller var det omvendt?) Men jeg er bare trist og lei. Jeg har jobbet så hardt med bryllupsforberedelsene i hele vår. Jeg har planlagt meny, servise, telt, bord, stoler, bordpynt, kjole, sko, hår, sminke, duker, blomster, kake, musikk, bordplassering, taler, sang, aktiviteter, underholdning, vin, sjampanje og bil. Og når dagen endelig kommer, er jeg helt ødelagt. Lillemann er forkjølet og er potte tett. Tett nese, vond, hals, sår hoste og mega øyekatarr. Når jeg i dag tenker tilbake på bryllupet mitt, husker jeg nesten ingenting. Jeg husker at jeg skulle holde tale, men at jeg bare snakket om hvor tøft det hadde vært den siste tiden. Jeg husker at jeg snakket om hvor sliten jeg var, og jeg husker at jeg nesten begynte å grine. Jeg var helt utafor. Det jeg angrer mest på, er at jeg ikke én gang i løpet av hele dagen eller kvelden så mannen min inn i øynene og sa at jeg elsket ham. Jeg hadde ikke overskudd til det. Det gjaldt bare å holde seg på beina, prøve så godt jeg kunne og være noenlunde til stede, og så komme meg til hotellrommet og få sove.


    Ti dager før bryllupet hadde Sjur og jeg den store, nå-avlyser-vi-hele-bryllupet-praten. Jeg angrer fortsatt på at vi ikke gjorde det. Den beste dagen i mitt liv, endte opp med å bli den verste. 


    Men jeg fikk et fantastisk fotoalbum, som jeg la ut på Facebook, da. Gratulasjonene strømmet inn, og jeg svarte med at jeg var så lykkelig. At dagen var helt perfekt og hvor fantastisk det hadde vært.


    Facebook 7. juli 2010: Nygift i Gøteborg. Elsker den fine, nye familien min <3


    Jeg trekker dyna godt over nesa og lukker øynene. Vi er på besøk hos en av Sjurs kompiser i Göteborg. Sjur har nettopp vært inne hos meg og satt fra seg et brett med brødskiver og et glass melk. Men jeg orker ikke å spise. Jeg vil bare sove. Nå har jeg ligget her i tre dager. I mørket, under dyna. Sjur og resten av gjengen har vært på tur i parken, de har vært rundt i byen og de har badet. Uten meg. Jeg føler meg mislykket. Jeg veier fortsatt 20 kilo mer enn jeg burde. Jeg er stygg og feit, sur og irritabel, og en dårlig mor og en dårlig kone. 


    Men fy søren så mange likes jeg får på Facebook over mitt lykkelige liv.


    Facebook 24. juli 2010 …


    Åh, faen. Gravid igjen!

  


  
     Kapittel 2


    Lykkelig på Facebook


    Hele det første året etter at Lillemann kom til verden, oppdaterer jeg Facebook-profilen min jevnlig. Jeg legger ut bilder av en søt, smilende baby i plaskebasseng i hagen, uten å nevne noe om at før vi kom oss ut i hagen, skiftet jeg tre bæsjebleier, ammet to ganger, tørket gulp, vasket opp oppkast etter katten og slo kneet i bordkanten. Man ser heller ikke på bildet at sola forsvant to minutter etter den idylliske plaskebasseng-seansen, at Lillemann dermed ble kald og at både han og jeg begynte å gråte. Igjen.


    Jeg legger ut bilde av to tallerkener med grillmat og to vinglass på et verandabord etter Lillemanns leggetid, med tittelen «Kos!». Men jeg nevner ingen ting om at stemningen mellom Sjur og meg har vært råtten hele dagen fordi ingen av oss har sovet én natt sammenhengende på åtte måneder. At Sjur kom til å si at han kanskje syns speltbrødet jeg hadde bakt var litt tørt, hvilket førte til at jeg låste meg inn på soverommet etter å ha smelt igjen døren tre ganger og nektet å komme ut før Sjur ba innstendig og helhjertet om unnskyldning for den sleivete kommentaren. Men nå skal vi faen meg kose oss, så fram med mobilen og knips et bilde.


    Jeg legger ut bilder av pusekatten min som ligger ved siden av en sovende baby i sofaen. Jeg legger ut koselige sommerbilder av en familie på tre som besøker åpen gård. En liten gutt som klapper en hest for første gang. En søt gutt med bollekinn som gnager på en gulrot. Og en stolt gutt som har reist seg opp helt på egen hånd for første gang.


    En sjelden gang legger jeg ut bilder av meg selv også. Men da bare de få gangene jeg har sminket meg og tatt på meg noe annet enn treningsbuksa. Og kun bilder som er tatt i en sånn vinkel at dobbelthaka og magen ikke vises.


    Jeg har egentlig aldri brydd meg om fasadebygging eller status. Jeg har heller aldri vært typen som syns det er viktig å være bedre enn andre. Snarere tvert imot. Jeg vil helst bare være en i mengden. Den som er der og blir hørt og respektert, men som ikke blir lagt spesielt merke til.


    Det var ikke higen etter status som gjorde at jeg pepret Facebook-vennene mine med lykke. Det var fordi jeg trodde det var sånn det skulle være. Jeg trodde alle andre hadde det sånn, og da ville ikke jeg være noe dårligere. Jeg var livredd for å innrømme at jeg ikke taklet morsrollen. At jeg ikke kjente verken lykke eller denne fantastiske kjærligheten til det nye familiemedlemmet vårt. Jeg var livredd for å innrømme det for meg selv. Og siden jeg var så ulykkelig i det virkelige livet, ga det meg en viss tilfredsstillelse å være lykkelig på Facebook. På sett og vis ble det jo en form for fasadebygging likevel. Men ikke en fasade som skulle gjøre meg bedre enn andre. Men en fasade for meg selv. Og så var det veldig tilfredsstillende å få likes og kommentarer på hvor flink og fin jeg var. På hvor søt baby jeg hadde fått og hvor god mor jeg tilsynelatende var.


    Å være en god forelder i dag handler i veldig stor grad om å beherske det man kan ta bilde av og legge ut i sosiale medier. Som et vakkert hus, et nyoppusset barnerom med hjemmesnekret prinsesseseng med sklie, smilende barn på skitur i påskesola og et bredt smil uten fortenner når poden ser mammas trelags sjørøverskute-bursdagskake med seks lys på toppen for første gang.


    God mor-boksen har blitt veldig trang i vårt perfeksjons- og prestasjonssamfunn. Men hva med alt som ikke kan dokumenteres på Facebook? Den gode klemmen. Det varme blikket. Den gode samtalen. Å sitte i armkroken og se på en film sammen. En mammahånd som har sneket seg under genseren til sønnen og kiler ham forsiktig på ryggen under frokosten. Pusten til et sovende barn. En morsom historie. Latteren etter et internt familierituale. Det som gjør oss til en familie. Vår historie, vårt ufullkomne liv. Alt det nære og interne som ikke passer inn i god-mor-dokumentasjonen vi finner i sosiale medier. Det glemmer vi helt å verdsette. Vi er så opptatt med å vise hvor lykkelige vi er på Facebook at vi helt glemmer å leve.

